BRATISLAVA. V Bratislave hlásili podvečer viacero dopravných nehôd a zhustenú premávku. Nehody odstraňovali na nadjazde ponad Vajnory v smere na obchvat a na Trnavskej ceste v smere do centra. Informovalo o tom Stella centrum.
Slovenská správa ciest upozorňovala, že horské priechody Donovaly a Šútovce sú uzatvorené pre nákladné vozidlá s dĺžkou nad desať metrov.
So zhustenou premávkou a so zdržaním museli vodiči počítať v hlavnom meste na Slovnaftskej, Gagarinovej, Popradskej, Hradskej a na Ulici svornosti v smere von z mesta. Taktiež na Moste Lafranconi v smere z Petržalky, na Einsteinovej a na Prístavnom moste v oboch smeroch.
S kolónami bolo treba počítať aj na bratislavskom diaľničnom obchvate až po Zlaté piesky a na trase z Bratislavy v smere do Rovinky.
Začali so snehom aj posypom
Cestári informujú, že diaľničné úseky, rýchlostné komunikácie a cesty I., II. a III. triedy sú zjazdné, povrch vozoviek je prevažne vlhký až mokrý. Na strednom a východnom Slovensku je povrch vozoviek miestami pokrytý čerstvým až utlačeným snehom v hrúbke do troch centimetrov. V okrese Poprad je miestami na vozovkách zľadovatený sneh do jedného centimetra.
Slovenský hydrometeorologický ústav vydal výstrahu pred snežením, ktorá platí do štvrtka (30.11.) do 16.00 h. Podľa meteorológov by malo na Slovensku nasnežiť od päť do 40 centimetrov snehu.
Bratislavský magistrát začal v stredu zároveň so zimnou pohotovosťou, v prípade potreby aj s preventívnymi posypmi vo vybraných lokalitách. Všetky cesty v bratislavskom kraji by mali byť zjazdné.
Vyhlásená pohotovosť je súčasťou zimnej údržby. "Po pokyne magistrátneho dispečingu musí zimná technika a pracovníci vyjsť na zásah do 30 minút. V prípade, že teplota klesá k nula stupňom Celzia, na pokyn dispečingu posýpa dodávateľská spoločnosť mosty a nájazdy, na ktorých sa aj v suchom počasí zráža voda a tvorí námraza," informovala hovorkyňa mesta Zuzana Onufer.
Na strednom Slovensku sú už tri centimetre
Na ceste z Martina do Žiliny ste sa mohli zdržať asi hodinu, kolóny boli už na ceste pod Strečnom.
Národná diaľničná spoločnosť hlásila sneženie v okresoch Žarnovica, Žiar nad Hronom, Zvolen a Detva a dážď so snehom na diaľnici D1 medzi Bratislavou a Trnavou. Medzi Hronským Beňadikom a Nitrou husto snežílo, informovala Zelená vlna.
Zasnežené cesty sú podľa Slovenskej správy ciest aj v okolí Brezna, na Čertovici sú 3 centimetre snehu.